ทองปิดพุ่ง 31.8 ดอลล์
สัญญาทองคำตลาดนิวยอร์กปิดพุ่งขึ้น หลังดอลล์อ่อน - ตลาดลุ้นเลือกตั้งสหรัฐ
7 พ.ย. 2555

สัญญาทองคำตลาดนิวยอร์กปิดพุ่งขึ้น หลังดอลล์อ่อน - ตลาดลุ้นเลือกตั้งสหรัฐ
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 31.8 ดอลลาร์ หรือ 1.89% ปิดที่ 1,715 ดอลลาร์/ออนซ์
นักวิเคราะห์คาดว่า หากโอบามาได้รับเลือกตั้งเป็นประธานาธิบดีในสมัยที่ 2 ก็จะเป็นปัจจัยบวกต่อตลาดทองคำ เพราะจะเป็นการเปิดโอกาสให้ธนาคารกลางสหรัฐ (เฟด) ใช้มาตรการผ่อนคลายทางการเงินได้มากขึ้น
นอกจากนี้ การอ่อนค่าของสกุลเงินดอลลาร์ยังเป็นอีกปัจจัยที่หนุนสัญญาทองคำทะยานขึ้นด้วย โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ร่วงลงแตะระดับ 80.581 จุดเมื่อวานนี้ จากวันอังคารที่ระดับ 80.749 จุด ซึ่งการอ่อนค่าของสกุลเงินดอลลาร์สหรัฐถือเป็นปัจจัยบวกต่อราคาสินค้าโภคภัณฑ์ เพราะจะทำให้มูลค่าของสัญญาสินค้าโภคภัณฑ์มีราคาถูกลงสำหรับนักลงทุนที่ถือครองสกุลเงินอื่น